ROZHODNUTIE KOMISIE
z 24. marca 2009,
ktorým sa ustanovuje výnimka v prípade plastových prepraviek a plastových paliet v súvislosti s úrovňou koncentrácie ťažkých kovov ustanovenou v smernici Európskeho parlamentu a Rady 94/62/ES o obaloch a odpadoch z obalov
[oznámené pod číslom K(2009) 1959]
(Text s významom pre EHP)
(2009/292/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 94/62/ES z 20. decembra 1994 o obaloch a odpadoch z obalov (1), a najmä na jej článok 11 ods. 3,
keďže:
(1)
Účinnosť rozhodnutia Komisie 1999/177/ES z 8. februára 1999, ktorým sa stanovujú podmienky pre výnimky o obaloch a odpadoch z obalov pre plastové prepravky a plastové palety týkajúce sa úrovní koncentrácie ťažkých kovov ustanovené v smernici 94/62/ES o obaloch a odpadoch z obalov (2), uplynula 9. februára 2009.
(2)
V čase uplynutia účinnosti rozhodnutia 1999/177/ES bol na trhu ešte veľký počet plastových prepraviek a plastových paliet obsahujúcich ťažké kovy, ktorých koncentrácia je vyššia ako úrovne stanovené v smernici 94/62/ES. Vzhľadom na nedostatočnú kapacitu sektoru priemyslu nahradiť všetky takéto plastové prepravky a plastové palety existuje veľké riziko, že sa zlikvidujú prostredníctvom skládok alebo spaľovania. Obe riešenia by mali škodlivý vplyv na zdravie a životné prostredie.
(3)
Cieľom smernice 94/62/ES je obmedziť výskyt ťažkých kovov v obaloch, ako aj zabezpečiť vysoký stupeň ochrany životného prostredia vrátane opätovného použitia a recyklácie.
(4)
Je vhodné prijať podmienky výnimky v súvislosti s plastovými prepravkami a plastovými paletami, ktoré sú v uzavretom a riadenom cykle, aby sa sektoru priemyslu poskytol dostatok času na nahradenie takýchto plastových prepraviek a plastových paliet pomocou najlepších dostupných postupov. Vo vedeckých správach, ktoré má Komisia k dispozícii, sa odporúča, aby sa takáto výnimka udelila.
(5)
Komisia plánuje preskúmať fungovanie systému ustanoveného v tomto rozhodnutí, ako aj pokrok dosiahnutý pri vyraďovaní plastových prepraviek a plastových paliet obsahujúcich ťažké kovy po piatich rokoch, a preto je nutné, aby členské štáty predložili relevantné informácie. Aby sa nezväčšila ich súčasná administratívna záťaž, nemala by sa členským štátom uložiť osobitná povinnosť podávať správy, ale je dostačujúce, aby príslušné informácie zahrnuli do správ, ktoré majú Komisii predkladať podľa článku 17 smernice 94/62/ES.
(6)
Z dôvodu právnej istoty by sa malo toto rozhodnutie uplatňovať odo dňa, ktorý nasleduje po dni uplynutia účinnosti rozhodnutia 1999/177/ES, aby sa vyhlo negatívnym účinkom uvedeného uplynutia účinnosti.
(7)
Opatrenia ustanovené v tomto rozhodnutí sú v súlade so stanoviskom výboru zriadeného podľa článku 21 smernice 94/62/ES,
PRIJALA TOTO ROZHODNUTIE:
Článok 1
Na účely tohto rozhodnutia platí toto vymedzenie pojmov:
1.
„ťažké kovy“ znamená olovo, kadmium, ortuť a šesťmocný chróm,
2.
„úmyselné pridanie ťažkých kovov“ znamená úkon zámerného použitia látky, ktorá obsahuje ťažké kovy, pri vytváraní obalu alebo súčasti obalu tak, aby táto látka bola prítomná v konečnej podobe obalu alebo obalovej zložky s tým, že bude nositeľom určitej špecifickej vlastnosti, vzhľadu alebo kvality obalu.
3.
„náhodná prítomnosť ťažkých kovov“ znamená prítomnosť ťažkých kovov ako prísady, ktorá nebola použitá úmyselne pri výrobe obalu alebo obalovej zložky.
Článok 2
Súčet koncentrácií ťažkých kovov v plastových prepravkách a plastových paletách môže presiahnuť platnú hraničnú hodnotu stanovenú v článku 11 ods. 1 smernice 94/62/ES za predpokladu, že takéto prepravky a palety sa uvedú a ponechajú v uzavretom a riadenom cykle v súlade s podmienkami ustanovenými v článkoch 3, 4 a 5.
Článok 3
1. Plastové prepravky a plastové palety obsahujúce nadmerné množstvo ťažkých kovov, ako sa uvádza v článku 2, sa vyrábajú alebo opravujú v riadenom procese recyklácie v súlade s odsekmi 2, 3 a 4 tohto článku.
2. Materiál použitý na recykláciu pochádza výlučne z iných plastových prepraviek alebo plastových paliet.
Použitie iného materiálu je obmedzené na technicky nevyhnutné minimum a v žiadnom prípade nemôže presiahnuť 20 % hmotnosti.
3. Úmyselné pridanie ťažkých kovov ako prvku pri recyklácii nie je, na rozdiel od náhodnej prítomnosti ťažkých kovov, povolené.
Používanie recyklovaných materiálov ako vstupnej suroviny pri opravách obalových materiálov, kde istý podiel recyklovaných materiálov môže obsahovať ťažké kovy, sa nepovažuje za zámerné pridanie.
4. Súčet koncentrácií ťažkých kovov v plastových prepravkách a plastových paletách môže presiahnuť platnú hraničnú hodnotu stanovenú v článku 11 ods. 1 smernice 94/62/ES iba ako dôsledok použitia materiálov obsahujúcich ťažké kovy v procese recyklácie.
Článok 4
1. Plastové prepravky a plastové palety obsahujúce nadmerné množstvá ťažkých kovov, ako sa uvádza v článku 2, sa označujú trvalým a viditeľným spôsobom.
2. Členské štáty zaistia, aby sa počas životného cyklu dotknutých plastových prepraviek a plastových paliet minimálne 90 % zasielaných plastových prepraviek a plastových paliet obsahujúcich nadmerné množstvo ťažkých kovov, ako sa uvádza v článku 2, vrátili výrobcovi, baliarňam alebo splnomocnenému zástupcovi.
3. Bez toho, aby boli dotknuté opatrenia vykonané podľa článku 6, všetky plastové prepravky a plastové palety vrátené v súlade s týmto článkom, ktoré už nie sú vhodné na ďalšie použitie alebo sa ich ďalšie použitie už neplánuje, sa zlikvidujú buď v súlade s postupom, ktorý osobitne povolia príslušné orgány dotknutého členského štátu, alebo sa recyklujú prostredníctvom riadeného recyklačného procesu v súlade s odsekmi 2, 3 a 4 článku 3.
Článok 5
1. Členské štáty zavedú systém vedenia inventára a záznamov a metódu vykazovania regulačnej a finančnej zodpovednosti, na základe ktorej bude sa umožní zdokumentovanie spĺňania podmienok ustanovených v tomto rozhodnutí.
Systém sa vzťahuje na všetky plastové prepravky a plastové palety obsahujúce nadmerné množstvo ťažkých kovov, ako sa uvádza v článku 2, ktoré sa zavádzajú do obehu a sťahujú z neho.
2. Pokiaľ sa nešpecifikuje inak v dobrovoľnej dohode, členský štát zaistí, aby výrobca alebo jeho splnomocnený zástupca každoročne vypracovali písomné vyhlásenie o zhode a ročnú správu o tom, ako boli podmienky tohto rozhodnutia dodržané. Správa obsahuje možné zmeny systému a medzi splnomocnenými zástupcami.
3. Členský štát zaistí, aby výrobca alebo jeho splnomocnený zástupca uchoval príslušnú technickú dokumentáciu minimálne štyri roky tak, aby bola k dispozícii príslušným vnútroštátnym orgánom na účely inšpekcie.
Keď výrobca ani jeho splnomocnený zástupca nemá sídlo v Spoločenstve, za uchovanie technickej dokumentácie, ktorá musí byť k dispozícii, je zodpovedná osoba, ktorá uviedla výrobok na trh Spoločenstva.
Článok 6
Členské štáty vykonávajú opatrenie na podporu výrobcov pri skúmaní metód na postupné dosiahnutie uplatniteľných hraničných hodnôt ťažkých kovov obsiahnutých v plastových prepravkách a plastových paletách ustanovených v článku 11 ods. 1 smernice 94/62/ES vrátane najlepších dostupných spôsobov extrakcie ťažkých kovov.
Článok 7
Členské štáty do svojich správ, ktoré sú povinné podávať podľa článku 17 smernice 94/62/ES, zaradia podrobnú správu o fungovaní systému ustanoveného v tomto rozhodnutí a o pokroku pri vyraďovaní plastových prepraviek a plastových paliet, ktoré nespĺňajú požiadavky článku 11 ods. 1 smernice 94/62/ES.
Článok 8
Toto rozhodnutie sa uplatňuje od 10. februára 2009.
Článok 9
Toto rozhodnutie je adresované členským štátom.
V Bruseli 24. marca 2009